als_Latn dik_Latn sag_Latn
Nga SAIMIR DEMI
Pas shtyrjeve, bisedimeve intensive, të shoqëruara edhe me interesimin e publikut, duhet të kishim një derbi Tirana-Partizani, ndeshje që tashmë është kthyer në një fasadë të futbollit tonë. Dhe, në këtë rast, nuk flitet vetëm për cilësinë e skuadrave, pasi kjo nuk përbën më interes pas 25 javëve të luajtura, por entuziazmi që prodhon ky derbi të sjellë kërshëri. Pikërisht kjo për ne është shumë e rëndësishme, qoftë edhe kur të vjen nga futbolli, sepse jetojmë në një ambient të zymtë, ku çdo ditë mjafton të vësh në punë televizorin dhe pas pesë minutash tmerrohesh.
Më në fund e kemi lënë të enjten në “Qemal Stafa”. Drejtuesit e Tiranës nuk donin për asnjë motiv t’i humbisnin tifozët që llogariten të jenë të shumtë në numër. Ndërsa ata të Partizanit injoruan opsionin “Peqin”, po për të njëjtën arsye, për t’i dhënë kuptimin tradicional derbit, megjithëse mund të përfitonin nëse do të insistonin të luhej në kohë reale, për shkak të mungesave të rëndësishme të bardhebluve.
Por, tashmë për zhvillimin e takimit, duket se nuk pritet më fjala e fundit e Eduard Prodanit, por ajo e Artan Didit, drejtorit të Përgjithshëm të Policisë së Shtetit. Janë forcat e rendit që nuk marrin përsipër mbarëvajtjen e aktivitetit, pasi po më 12 mars, opozita ka thirrur një protestë, e cila do të zhvillohet në vijë ajrore 50 metra nga “Qemal Stafa”. Pra, kjo datë për shef Bashën është thjesht një numër, pra që nuk përkon me asnjë ngjarje tjetër, por gjithsesi një derbi me Ramën. Kështu që do të kemi mundësi të shohim edhe një tifozëri tjetër të endet në rrugët e Tiranës, madje kjo që në pikë të mëngjesit, të ardhur me autobusë nga çdo cep i vendit.
Njerëz që lënë shtëpitë e tyre, pasi e kanë një qëllim, por edhe fukarenj të këputur, të cilët do të jenë po rrecka-rrecka edhe nëse Meta e lë postin e kryetarit të Kuvendit, edhe nëse Tom Doshi do të jetojë edhe 100 vjet të tjera. Pra, do të shohim vullnetarë dhe mercenarë, me pankarta që mbahen nga shkopinj robust druri që edhe mund të provohen në kokat e policëve se sa rezistentë janë. Për këta të fundit, megjithëse nuk të ndodh shpesh, në raste të tilla ndjen keqardhje, madje vetvetiu bëhesh solidar.
Dhe, e gjitha kjo në emër të së ardhmes, e dirigjuar nga politikanë të atij soji, të cilët, për një stol të shkulur, apo një shishe plastike të hedhur në fushë, do t’i trajtonin tifozët që paguajnë për të qenë në stadium, rrugaçë që kanë tendenca të bëhen kriminelë dhe që meritojnë dënime shembullore. Ndërsa policia, në këtë rast, ka të drejtë të jetë në dilemë për të marrë përsipër mbarëvajtjen e ndeshjes së futbollit. Ku i dihet se sa gjatë do të merret me turmën, kur eksperienca në raste të ngjashme na sjell në memorie, që disa prej të ardhurve, veç të bërit protestë, kur bie ndriçimi natyral mund të tentojnë të bëjnë edhe ndonjë plaçkë gratis nga dyqanet e kryeqytetit. Ndërsa ata të stadiumit, veçse do të vazhdonin këngën deri në orët e vona të pas mesnatës.
Zgjidhni o të mjerë të mos bëheni pjesë e një mësymje politike! Në atë kuadrat të gjelbër edhe sharjet e fyerjet merren gjithmonë me sportivitet. Për ato 90 minuta, i veshur me të mbathura, do të thotë të jesh shumë më i rëndësishëm se i kollarisur me “Armani”, ndërsa ai topi i futbollit që vërdalloset, pavar- ësisht se sa elegantë janë ata që e shtyjnë, të bën të shpërthesh më fuqishëm edhe se tritoli që vendoset tinëz herë pas here afër shtëpive tona. Ndërsa Ilir Meta dhe Tom Doshi do të jenë po aty, pavarësisht se çfarë do të ndodhë të enjten paradite, madje pavarësisht edhe nga rezultati i ndeshjes së mbrëmjes, nëse do të luhet…
war_Latn als_Latn als_Latn als_Latn als_Latn als_Latn als_Latn